ሱስን ከኮሮና ያስበለጡ “አይሰሜዎች”
 አሁን ስድስት ኪሎ ገርባ ሆቴል አጠገብ እንገኛለን፡፡ የጫት ቤት ነጋዴዎች በኮሮና የሚከስሩ ሳይሆን የሚያተርፉ ነው የሚመስሉት፡፡ ማኅበራዊ ርቀትን ያልጠበቀ የጫት ንግድ ገበያ ደርቷል፡፡ ከስግብግብነቱ ባሻገር መተቃቀፉ፣ ሰላምታው፣ በቡድን ማውራቱም ቀጥሏል፡፡ በአከባቢው ያሉት መጠጥ ቤቶችም ቢሆኑ ነግዶ ማትረፍን እንጂ የበሽታው ስርጭት ከቁብ የቆጠሩት አይመስልም:: ፖሊሶችን ሲያዩ በፌዝ የንግግር አውድ ‹‹ኧረ ተው ተራራቁ›› የሚሉ አንዳንድ ሰዎች አልጠፉም፡፡  ‹‹እባክህ ፈጣሪ አለን›› የሚል ግብረ መልስ የሚሰጥ ጫት ቆርጣሚም ብዙ ነው፡፡ አውቆ ጎርፍ ውስጥ ገብቶ ፈጣሪ አለን ማለት ምን ማለት ይሆን? ‹‹ሰዎች ማኅበራዊ ርቀታቸውን በሚገባ እንዲጠብቁ በተነገረበት በዚህ ወቅት ተራርቆ መቀመጥም ሆነ መቆም ከማስተዋል የሚመነጭ የወቅቱ በጎ ተግባር ነው›› የሚለው በአካባቢው በሊስትሮ ሥራ የሚተዳደረው ወጣት አህመድ ሙሀባ ነው፡፡  ወጣት አህመድ እንደሚለው፤ አካላዊ ፈቀቅታን ችላ ያሉና ይልቁንም የሰውን ትኩረት መሳብ የቻሉ በርካታ ሁነቶች በአካባቢው ይስተዋላሉ፡፡ ጫት ለመግዛት ወደ ሥፍራው የሚያቀኑ ሰዎች ለራሳቸውም ሆነ ለኅብረተሰቡ ጥንቃቄ ሲያደርጉ አይታይም፡፡ የጸጥታ አካላትም ቢሆኑ ለትንሽ ደቂቃ ብቻ ታይተው ይጠፋሉ፡፡ መጠጥ ቤቶች ውስጥም በርካቶች ተሰብስበው ነው የሚጠጡት፡፡  በተለይ አመሻሽ ላይ ፖሊሶች በመጠጥ ቤቶች ላይ ክትትል አድርገው ቢከለክሉም እነርሱ ከሄዱ በኋላ አገልግሎቱ በድጋሜ ይቀጥላል:: በዚህ ረገድ የወረዳው የጸጥታ መዋቅር ቅንጅት ተጠናክሮ መቀጠል ይኖርበታል፡፡ በአካባቢው ነዋሪ የሆኑት አቶ አይተነው ባናልፍ ( ስማቸው የተቀየረ) በተለይ ለአዲስ ዘመን ጋዜጣ እንደተናገሩት፤ አሁን ላይ በጣም አስጊ የሆነውን የኮሮና ቫይረስ የንግድ ማህበረሰቡ ምንም አልተረዳውም፡፡ ህገ ወጥ የሆኑ ጫት ማስቃሚያና ሺሻ ቤቶች አሁንም አሰሳ አልተደረገባቸውም::  ቁጥራቸው በርካታ የሆኑ ወጣቶች በአንድ ጠባብ ቤት ውስጥ ሆነው ጥንቃቄ የጎደለው ተግባር ይፈጽማሉ፡፡ የሚመለከታቸው የወረዳ አመራሮችና የጸጥታ አካላት ወደ ህዝቡ መሀል ገብተው የተሻለ ግንዛቤ መፍጠርና ህገ ወጥ ተግባራትን በሚፈጽሙ ላይ ርምጃ በመውሰድ ህዝብን ሊያድኑ ይገባል፡፡ አቶ አይተነው አክለውም፤ አለም ከቫይረሱ ጋር ጦርነት መግጠሙንና ኢትዮጵያውያንም ጉዳዩን እየመራ ያለው ግብረ ሀይል የሚሰጠውን የውሳኔ አቅጣጫ በመከተል መተግበርና ማስተግበር እንደሚገባ ይናገራሉ፡፡  ሁሉም የማህበረሰብ ክፍል ነገን በህይወት ለመቆየት ሲል ለቫይረሱ አጋላጭ የሆኑ ህገ ወጥ ተግባራትን ማጋለጥ እንዳለበትም ያመላክታሉ፡፡ ‹‹ትውልድን ለመታደግ ጫት ቤቶች ላይ እርምጃ ከመውሰድ ባሻገር የጫቱን ግንድ ሳይቀር ማቃጠል ተገቢ ነው›› የምትለው ደግሞ ወጣት የሺመቤት ቦጋለ ናት፡፡ በአንዳንድ አካባቢዎች የጸጥታ አካላት አሰሳ እያደረጉ ርምጃ እየወሰዱ ቢሆንም ጅምሩ መስፋፋት እንዳለበትም ገልጻለች፡፡  እስከ እኩለ ሌሊት በድብቅ የሚሰሩ መጠጥ ቤቶች ላይ ክትትል ማድረግና ተገቢውን ርምጃ መውሰድ እንደሚገባም ጠቁማለች፡፡ እንደ ወጣት የሺመቤት ገለጻ፤ የህዝብን ስነልቦና፣ እምነት፣ ማህበራዊና ኢኮኖሚያዊ አቅም የሚጎዱ ነገሮችን ማስወገድ የሁሉንም ትብብር የሚጠይቅ ሥራ ነው፡፡ የአዲስ አበባ ፖሊስ ኮሚሽን ህዝብ ግንኙነት ኃላፊ ኮማንደር ፋሲካ ፈንታው በበኩላቸው፤ የኮሮና ቫይረስ ስርጭትን ለመግታት ክልክል ናቸው ከተባሉት ተግባራት አንዱ የሰዎች ስብስብን ማስቀረት እንደሆነ በመጠቆም፤ ይህም መጠጥ ቤቶችና ጫት ቤቶችን እንደሚያካትት ገልጸዋል፡፡ ምንም እንኳን መሰል እንቅስቃሴዎች ቀደም ሲል ከነበረው ሁኔታ አንጻር መሻሻል ቢታይበትም የሚተላለፉትን መልዕክቶች ችላ ብለው ምንም እንዳልተከሰተ የሚያልፉ አካላት መኖራቸውንና በእነዚህም ላይ ግንዛቤ ከመስጠት ባሻገር ክልከላውን የማይተገብሩት ላይ ርምጃ እንደሚወሰድ ተናግረዋል፡፡  እንደ ኮማንደርፋ ፋሲካ ገለጻ፤ ህብረተሰቡ ከምንም በፊት ለራሱ ጥንቃቄ ማድረግ ይኖርበታል:: በድብቅ መጠጥና ጫት የሚያስጠቅሙ አካላትም የጉዳዩን አሳሳቢነት በመገንዘብ ከድርጊታቸው መቆጠብ ይኖርባቸዋል፡፡ መንግስት ባወጣው የአስቸኳይ ጊዜ አዋጅ መሠረትም ህገ ወጥ ተግባራትን የሚያከናውኑ አካላት ላይ ጥብቅ ክልከላና ርምጃ ይወሰድባቸዋል፡፡ በዚህ አስጊ ጊዜም ህብረተሰቡ ትብብሩን ሊያሳይ ይገባል፡፡አዲስ ዘመን ሚያዝያ 2/2012
አዲሱ ገረመው